**Rune Tangen** (født 16. desember 1964) er en norsk tidligere fotballspiller og -trener. Han var midtstopper, og spilte på øverste nivå i norsk og østerriksk fotball.

Tangen ble norgesmester 1983 og seriemester 1987 med Moss Fotballklubb, samt norgesmester og to ganger seriemester med Rosenborg Ballklub i årene 1992 og 1993. Han fikk også tre landskamper for Norge. I Østerrike spilte Tangen for LASK Linz og FC Tirol Innsbruck.

Fotballkarrièren
----------------

### Starten på karrièren som fotballspiller

Rune Tangen startet fotballkarrièren som guttespiller i Ekholt Ballklubb, og fra 1976 spilte han for Moss Fotballklubb. Nær overgangen til juniornivå i Moss FK begynte han fast som midtstopper. I 1983 spilte han med juniorlaget da de ble norgesmestre.

Tangen gjorde sin debut på Moss FKs A-lag allerede som 17 åring i 1982. Han deltok i cupen og ligaen og kom etterhvert opp i lagets A- stall. Da Moss FK ble cupmester i 1983 var han 18 år. Han ble tatt med som reserve på benken men hadde ikke nok kamper til å bli mester og fikk heller ikke spilletid i finalen.

Fra 1984 ble han fast spiller som midtstopper i Moss FK og på det norske U-21 landslaget. I årene som kom ble Tangen en viktig del av klubben med sine ferdigheter som forsvarsspiller. I 1987 overrasket Moss FK og vant det norske seriemesterskapet for første gang.

I 1988 ble Tangen tatt ut på det norske landslaget for første gang. 

I 1989 prøvespilte han for klubben Eintracht Frankfurt i tysk Bundesliga. Eintracht var fornøyd med prøveoppholdet og ønsket en signering. Daværende klubb Moss FK, forlangte en høyere sum for Rune Tangen under forhandlingene, noe som førte til at det ikke ble signering til ny klubb.

Han spilte videre i Moss FK ut sesongen 1990, hvorpå kontrakten hans gikk ut, og det kom et tilbud om overgang til Rosenborg Ballklub, hvor Tangen begynte i 1991. Tangen ønsket overgang til Rosenberg siden han var skuffet over at Moss satte et stopper for proffdrømmen. Dessuten var trønderklubben landets ledende på denne tiden, og Tangen kjente også RBK-trener Nils Arne Eggen fra den gang han trente Moss. Overgangssummen på 275 000 kroner var på tidspunktet rekordsum mellom to klubber i Norge.

Rune Tangen ble seriemester i 1992, 1993 og cupmester i 1992 under sitt opphold i Rosenborg (1991–1993). Til tross for fast plass på serievinnerne i Rosenborg, bestemte han seg for å takke nei til nye kontraktstilbud fra klubben, og valgte heller å ta en overraskende retur til Moss FK. Siden forrige gang Tangen spilte for mossingene hadde de rykket ned i 1. divisjon (nivå to).

Etter returen til Moss FK bidro Tangen til føre klubben til seier i 1.divisjon og nytt opprykk til Eliteserien. Denne gangen klarte Moss FK imidlertid ikke å gjenta suksessen slik de gjorde i 1987. Selv med en ung og talentfull Martin Andresen på laget klarte Moss FK kun å sikre syv trepoengere, og mossingene rykket ned i 1996 etter et nedrykksdrama i siste serierunde.

Tangen spilte i Moss FK i sesongene fra 1994 til 1996 og ble kåret til «årets spiller» i norsk fotball av *VG* i 1996.

### Proffkarrière i utlandet

Etter sesongen i Moss FK i 1996, fikk Tangen et nytt tilbud fra den østerrikske fotballklubben FC Tirol Innsbruck. FC Tirols midtstopper Michael Baur hadde fått en alvorlig skade under kamp, og klubben hadde dermed behov for å finne en ny midtstopper. Avtalen var i første omgang at Rune Tangen fikk tre kamper for å vise seg frem. I debutkampen presterte han meget godt og scoret ett mål. Dette ble etterfulgt av to kamper til hvor Tangen også pådro seg en mindre skade. FC Tirol besluttet likevel å kjøpe Tangen til tross for skaden, og han fikk dermed tilbud om en toårskontrakt med klubben i 1997.

I sesongen 1997–1998 kom Rune Tangen tilbake og dannet i starten av sesongen det nye midtforsvaret i FC Tirol med makkeren Aleksander Knavs. Michael Baur kom seg etter den alvorlige skaden og ble midlertidig tildelt ny posisjon som midtbanespiller på laget. FC Tirol hadde ikke budsjett til å beholde begge toppspillerne Tangen og Bauer, dermed ble det etter forhandlinger besluttet at Rune Tangen skulle signere ny kontrakt med ligarivalen LASK Linz.

Rune Tangen signerte ny kontrakt med LASK Linz i 1998. Det var flere nordmenn i spillerstallen og blant trenerne i klubben, noe som gjorde videre spill for Linz-klubben interessant for Tangen.

Den norske treneren i klubben, Per Brogeland, hadde tidligere kommet med en uttalelse hvor han fremmet et sterkt ønske om å ha Rune Tangen i forsvarsrekken. Med han klarte Lask Linz å lede ligaen før klubben fikk store økonomiske problemer etter den såkalte «Rieger-affæren», der klubbpresident Wolfgang Rieger og banken hans gikk konkurs. Som en konsekvens av de økonomiske problemene ble store deler av lagets spillerstall solgt.

### Slutten av karrièren

Etter oppholdet som profesjonell fotballspiller i utlandet vendte Rune Tangen nok en gang tilbake til Moss FK høsten 1999. I 2001 var Tangen med på laget som spilte treningskamp i La Manga mot Malmö FF, hvor Zlatan Ibrahimović leverte en meget sterk kamp. I 2002 ble han spillende trener da hovedtrener Erik Brakstad fikk sparken etter nedrykk fra Tippeligaen til Adeccoligaen. Dette var tredje nedrykket Tangen hadde vært med på i klubben. Han besluttet å legge opp som aktiv fotballspiller etter 2002-sesongen, og etter nedrykket til Adeccoligaen begynte han som fotballtrener på permanent basis. Tangen var klubbens hovedtrener frem til høstsesongen 2003, da han ble assistent-trener for Lars Olof Mattson.

Trass i høy alder har Rune Tangen hatt jevnlige comeback for Moss FK. Senest i 2004-sesongen gjorde han comeback for a-laget. Borte mot Tromsdalen Fotball måtte Moss FK vinne kampen for å forhindre nedrykk til 2.divisjon. Under Tangens comeback i denne kampen sørget han for 1-0 seier under et hjørnespark. Dette sikret Moss FKs fortsatt plass i Adeccoligaen.

Hans aller siste kamp før han la fotballskoene på hylla for godt som fotballspiller på høyt nivå var mot Aalesunds Fotballklubb på hjemmebane, i denne kampen spilte han i ca. 60 minutter før han ble byttet ut. Tangen vikarierte også som keeperreserve for Moss FK i fem kamper i 2009, da skader gjorde at klubben ikke hadde noen andre tilgjengelig.

Trenerkarrièren
---------------

Rune Tangen startet trenerkarrièren i 2002 etter klubben rykket ned til Adeccoligaen under Erik Brakstads ledelse. Klubbledelsen besluttet å sparke Brakstad og la Tangen overta som spillende trener. Høstsesongen 2003 ble han assistenttrener for Lars-Olof Mattsson.

Rune Tangen var assistenttrener i Moss FK frem til 2009. Som en del av jobben som assistenttrener for a-laget var han også trener for klubbens andrelag fra 2005. Tangen avsluttet karrièren i Moss FK for godt på slutten av 2009-sesongen etter at klubben ikke hadde økonomi til å la han fortsette.

Norske landslaget
-----------------

Fra 1984–1985 spilte Rune Tangen totalt 13 kamper for det norske U-21 landslaget. I 1988 spilte Tangen for det norske B-landslaget mot England B; kampen endte med tap 0-1.

I 1988 debuterte Tangen for det norske A-landslaget i kampen mot Sverige. Etter dette var det ikke før i 1990 at Tangen på nytt fikk plass på landslaget. I kampen mot Sør-Korea scoret han før første og eneste gang i den norske landslagstrøya, etter et hjørnespark. Den siste kampen han spilte for det norske landslaget var mot Malta i 1990. I mars 1992 tok landslagstrener Egil Olsen ham ut i troppen til treningssamling med A-landslaget.

Meritter
--------

### Klubbnivå

* 2 × cupmester: 1983 Moss FK, 1992 Rosenborg
* 3 × seriemester nivå én: 1987 Moss FK, 1992, 1993 Rosenborg
* 2 × seriemester nivå to: 1986, 1995 Moss FK
* 1 × norgesmester junior: 1983 Moss FK

### Utmerkelser som spiller

* 1 × kåret til «årets spiller» i norsk fotball av *VG*, i 1996 mens han spilte i Moss FK.
* I Moss FK har Rune Tangen hatt nest flest kamper med 555/57 kamper spilt gjennom tidene. Han mottok gullklokke av klubben for den lange innsatsen.

Referanser
----------

1. ↑   transfermarkt.com, Transfermarkt spiller-ID 126537, besøkt 9. oktober 2017[Hentet fra Wikidata]
2. ↑  «Historie : årene 1976-1985». Moss fotballklubb. Arkivert fra originalen 7. november 2016. Besøkt 12. november 2016.
3. ↑  Egil Sande (2016). «Hva gjør du nå, Rune Tangen?». Nettavisen. Besøkt 12. november 2016.
4. ↑  «Historie : årene 1986-1995». Moss fotballklubb. Arkivert fra originalen 13. november 2016. Besøkt 12. november 2016.
5. ↑  Frode Søraas. «Offisiell statistikk for Rosenborg Ballklub». Rosenborg Ballklub. Besøkt 12. november 2016.
6. ↑  Kjetil Siem (9. oktober 1991). «Den store dragkampen». *Aftenposten*. s. 13.
7. ↑  Frode Søraas. «Offisiell statistikk for Rosenborg Ballklub». Rosenborg Ballklub. Besøkt 12. november 2016.
8. ↑  «Årets spiller» i norsk fotball av VG i 1996
9. ↑  «LASK-presidenten meldte seg». VG. 3. november 1998. Besøkt 12. november 2016.
10. ↑  «Rune Tangen trolig til Moss». VG. 11. juni 1999. Besøkt 12. november 2016.
11. ↑  Mads Gudim Burheim (10. november 2011). «Zlatans superscoring mot Moss gjorde Ajax nervøse». Dagbladet. Besøkt 12. november 2016.
12. ↑  «Blir det comeback?». Moss fotballklubb. 7. juni 2009. Arkivert fra originalen 7. november 2016. Besøkt 12. november 2016.
13. ↑  «Rune Tangen fratatt ansvaret». NRK. 11. september 2003. Besøkt 12. november 2016.
14. ↑  Knut-Eigil Nesselquist (4. november 2009). «Rune Tangen blir ofret for økonomien». Besøkt 12. november 2016.
15. ↑  Magne Johansen (17. mars 1992). «Mange nye navn i «Drillo's» A-tropp». *Aftenposten*. s. 13.

Eksterne lenker
---------------

* (en) Rune Tangen – Transfermarkt Rediger på Wikidata

* (en) Rune Tangen – national-football-teams.com Rediger på Wikidata

* (en) Rune Tangen – EU-Football.info Rediger på Wikidata

* (no) Rune Tangen – Norges Fotballforbund Rediger på Wikidata

* (en) Rune Tangen – FBref Rediger på Wikidata

| * v
* d
* r
Årets spiller i norsk fotball (best på VG-børsen) |
| --- |
| 
* 1962: Sverre Andersen
* 1963: Bjarne Hansen
* 1964: Kjell Kaspersen
* 1965: Edgar Stakset
* 1966: Finn Thorsen
* 1967: Nils Arne Eggen
* 1968: Odd Iversen
* 1969: Trygve Bornø
* 1970: Tor Alsaker-Nøstdahl
* 1971: Geir Karlsen
* 1972: Per Haftorsen
* 1973: Per Pettersen
* 1974: Harry Hestad
* 1975: Harry Hestad
* 1976: Svein Kvia
* 1977: Helge Karlsen og Tom Lund
* 1978: Svein Mathisen
* 1979: Harald Berg
* 1980: Åge Hareide
* 1981: Tom Lund
* 1982: Per Egil Nygård
* 1983: Øivind Tomteberget
* 1984: Per Egil Ahlsen
* 1985: Trond Sollied
* 1986: Tom Sundby
* 1987: Per Egil Ahlsen
* 1988: Thor André Olsen
* 1989: Bård Bjerkeland
* 1990: Einar Rossbach
* 1991: Dag Riisnæs
* 1992: Erik Mykland
* 1993: Runar Berg
* 1994: Øyvind Leonhardsen
* 1995: Petter Rudi
* 1996: Rune Tangen
* 1997: Erik Hoftun
* 1998: Erik Hoftun
* 1999: Trond Andersen
* 2000: Ørjan Berg
* 2001: Erik Hoftun
* 2002: Ørjan Berg
* 2003: Ørjan Berg
* 2004: Robbie Winters
* 2005: Alex Valencia
* 2006: Per Nilsson
* 2007: Somen Tchoyi
* 2008: Alanzinho
* 2009: Makhtar Thioune
* 2010: Anthony Annan
* 2011: Rodolph Austin
* 2012: Magnus Wolff Eikrem
* 2013: Stefan Johansen
* 2014: Jone Samuelsen
* 2015: Pål André Helland
* 2016: Mike Jensen
* 2017: Samuel Adegbenro
* 2018: Erling Braut Haaland
* 2019: Magnus Wolff Eikrem
* 2020: Jens Petter Hauge
* 2021: Patrick Berg
* 2022: Amahl Pellegrino

 |